
Јавна установа Туристичка организација Димитровград
Балканска 7, 18320 Димитровград, тел/фаx: 010/360–873

e-mail: todimitrovgrad@ptt.rs, web-site: www.todimitrovgrad.org.rs
Да бисмо што успешније презентовали општину Димитровград, позивамо Вас да креирате сувенир који ће одражавати њене аутентичне природне, културне, историјске и туристичке карактеристике. Због тога Туристичка организација Димитровград објављује
КОНКУРС

за избор сувенира општине Димитровград

1. Сувенир треба да буде одраз традиције, културне и материјалне баштине и да изражава аутентичне природне, културне, историјске и туристичке атрактивности општине Димитровград.

2. Сувенир треба да буде израђен од материјала према замисли аутора, с описом израде, величине, боје и материјала од којег ће се производити. За израду се могу користити природни, стабилни и еколошки прихватљиви материјали, нпр. керамика, камен, метал, теракота (печена глина), дрво, текстил, стакло, папир итд.
3. Аутор треба да достави један примерак сувенира у оригиналној величини и материјалу, с објашњењем идеје, а достављање предлога се врши на следећи начин:
- у затвореном коверту (пакету) са назнаком „Конкурс за сувенир“, доставља се сувенир са шифром аутора анонимно (без имена и ознака аутора),
- у посебно затвореном коверту, приложеном уз коверат (пакет) са сувениром и означеном истом шифром достављају се подаци о аутору уз назнаку „Конкурс за сувенир – подаци о аутору“.

4. Сваки аутор може доставити више предлога.

5. Све благовремене предлоге оцењиваће конкурсна комисија именована од стране УО Туристичке организације Димитровград. Сви приспели радови ће бити јавно изложени.
6. Уколико Конкурсна комисија утврди да је квалитет пристиглих радова задовољавајући, донеће одлуку о додели једнократних откупних награда:

- прва награда – 20.000 динара нето,

- друга награда – 12.000 динара нето,

- трећа награда – 8.000 динара нето.

Са ауторима награђених решења потписује се уговор. Предвиђена је могућност да се са аутором награђеног решења, уколико аутор може да производи сувенир који је награђен и откупљен, склопи посебан уговор о изради сувенира.

7. Потписивањем уговора и исплатом награда ауторима ауторска права прелазе на општину Димитровград. Општини Димитровград ће се препустити ексклузивно право коришћења.
8. Ако Конкурсна комисија одлучи да ниједан од приспелих предлога не задовољава критеријуме Конкурса, комисија задржава право да не изабере ниједно решење, или да не додели неку од три предвиђене награде.
9. Уколико се накнадно утврди да је сувенир плагијат, комисија задржава право да поништи одлуку о награди, а награђено лице је дужно да врати новчани износ награде.
10. Право учешћа на Конкурсу имају сва правна и физичка лица. Чланови Конкурсне комисије и њихова блиска родбина немају право учешћа на Конкурсу.
11. Конкурсна комисија приликом одабира приспелих радова узеће у обзир следеће критеријуме:

а) обележје града са културним, традиционалним, историјским и материјалним атрактивностима;

б) тежину израде, врсту материјала, време израде.

12. Предлоге доставити најкасније до 15. 05. 2011. године, без обзира на начин достављања, на адресу: Туристичка организација Димитровград, Балканска 7, 18320 Димитровград.

13. Додатне информације могу се добити у Туристичкој организацији Димитровград сваког радног дана од 7 до 15 часова или на телефон 010/360-873, контакт особе: Зоран Димитров, директор и Марија Ставров, стручни сарадник.
14. Непотпуне и неблаговремене понуде неће се узимати у разматрање.

15. Сви учесници ће бити писмено обавештени о резултатима конкурса. Награђени радови се не враћају. Аутори радова – предлога сувенира који не буду изабрани могу у року од 15 дана од коначних резултата конкурса лично да преузму своје узорке у просторијама Туристичке организације Димитровград, уз могућ откуп сувенира на предлог Конкурсне комисије.
16. Пријавом на Конкурс учесници неопозиво прихватају све услове Конкурса.

17. Овај Конкурс се објављује на огласној табли oпштине Димитровград и на службеној интернет страници Туристичке организације Димитровград, а информацију о Конкурсу ће објавити и локални медији.

Бр. 332-27-1/11
У Димитровграду

16. 03. 2011 г.

                                                                                                              Директор

                                                                                     Туристичке организације Димитровград

                                                                                                       Зоран Димитров

                                                                                                    _________________
                                                                                               Председник Управног одбора

                                                                                     Туристичке организације Димитровград

                                                                                               др вет. мед. Александар Игов
                                                                                                  __________________

